****

**MALA ŠKOLA POZORIŠTA**

**Kako bi pomogao nastavnicima da se s više znanja i samopouzdanja bave dramskim radom i unaprede kvalitet školskih pozornica, BAZAART pokreće novi programski blok:
*Mala škola pozorišta*.**

*Škola* se sastoji od niza „časova“, koji se održavaju jednom mesečno u redovnom terminu, a posvećeni su pojedinim segmentima dramskog i pozorišnog rada. „Predmeti“ s kojim će nastavnici moći da se upoznaju su: dramaturgija, režija, gluma, scenski pokret, dikcija i tehnika glasa, dizajn scene i kostima, pozorišna muzika i rad sa publikom.

„Časovi“ sadrže i teorijski i praktični segment: počinjemo predavanjem o temi, a nastavljamo razgovorom i malom radionicom. „Profesori“ su istaknuti i iskusni umetnici i stručnjaci u ovim oblastima.

Prvi „čas“ *Male škole pozorišta* održaće se u **utorak, 24. oktobra u 19.00** i biće posvećen **dramaturgiji**.

Vodiće ga Mila Mašović Nikolić, dramaturg Malog pozorišta „Duško Radović“.

Teme predavanja su:

* Šta je to dramaturgija
* Šta podrazumeva dramaturgija u dečjem pozorištu
* Kako se piše dramski tekst
* Kako dramatizovati književni predložak
* Kako odabrati dramski tekst i kako ga prilagoditi za izvođenje na školskoj pozornici

Nakon predavanja, nastavnici će moći da postave pitanja „profesorki“, a potom da se opredele za jedan od dramaturških postupaka (pisanje teksta, dramatizacija, adaptacija) i da, na primerima, razrade odabranu temu u manjim radnim grupama.

„Časovi“ pozorišta održavaće se svakog četvrtog utorka u mesecu u terminu od 19.00 do 21.00, u Dečjem kulturnom centru Beograd, soba 303.

Učešće je slobodno. Program nije akreditovan, a učesnici mogu dobiti sertifikat za lični port-folio.

**DOBRODOŠLI!**



*Mala škola pozorišta* je deo programa LOTREC Beograd – Centra za dramsku edukaciju nastavnika, koji, u saradnji s Dečjim kulturnim centrom Beograd, vodi BAZAART.